Ahuntz-bizar

Ahuntz-bizarra (Hericium erinaceus) Hericiaceae familiako onddo espezie bat da. Ale gazteen zati mamitsua jateko ona da, baina ez biltzea gomendatzen da, espezie urria, arraroa eta ederra baita.

Deskribapena 
Karpoforoa: Biribildu samarra, 10 - 30 cm-ko zabalera eta 10 - 15 cm-ko altuera du, oinarri motza eta zabala du, zurezko substratuarekin bat egiteko. Errezeptakulu guztia adarkatu gabeko orratzez estalita dago, luze samarrak, (2 - 5 cm luze) flexuosoak, hauskorrak, zurixkak edo krema zurbilduak gaztetan eta okre-krema kolorekoak zahartzean.

Haragia: Zuria, sendoa eta elastikoa, Fruta usain atsegina du eta zapore gozoa.

Etimologia: Erinaceus epitetoa latinetik dator, kirikino esan nahi duen "ericius" hitzetik. Kirikinoaren antza duelako.

Jangarritasuna 
Jateko ona gaztetan.

Nahasketa arriskua 
Hericium clathroides delakoarekin, honek orratz adarkatuak ditu, desberdinak eta irregularki banatuak.

Sasoia eta lekua 
Udazkenetik negura, hostogalkorren enborretan (Quercus, Fagus, Fraxinus).

Banaketa eremua 
Ipar Amerika, Europa, Asiako iparraldea.

Espeziearen egoera 
Aranzadi Elkartearen arabera, ahuntz-bizarra desagertzeko arriskuan dauden onddoen eusko-kantauriar Zerrenda Gorrian dago. Azken urteotan mikologia adituek onddo batzuen beherakada kuantitatibo eta kualitatibo handia egon dela ohartarazi dute. Adituen esanetan, egoera honek hainbat eragile ditu, tartean klima aldaketa, pestiziden erabilera eta bilketa masiboak.

Erreferentziak

Kanpo estekak 

Hericiaceae
Onddo jangarriak